Dôvodová   správa

Všeobecná časť

Problematiku financovania cirkví upravuje zákon č. 218/1949 Zb. o hospodárskom zabezpečení cirkví a náboženských spoločností štátom v znení neskorších predpisov. Na základe uvedeného zákona štát poskytuje cirkvám a náboženským spoločnostiam prostriedky na platy duchovných, odvody do fondov a čiastočne na prevádzku ústredí cirkví (biskupských úradov). Finančné prostriedky na platy duchovných a ich konkrétnu výšku ustanovuje nariadenie vlády Českej a Slovenskej Federatívnej Republiky č. 578/1990 Zb. o úprave osobných požitkov poskytovaných duchovným cirkví a náboženských spoločností v znení neskorších predpisov.  Všetky ostatné výdavky spojené s chodom a prevádzkou cirkevných subjektov si cirkvi hradia prostredníctvom darov svojich veriacich alebo ich získavajú od sponzorov a sesterských cirkví zo zahraničia. Z celkového počtu 16 cirkví a náboženských spoločnosti registrovaných v SR k 1. marcu 2004 si nárok na príspevky zo štátneho rozpočtu neuplatňujú z prevažne vieroučných dôvodov 4 subjekty: Náboženská spoločnosť Jehovovi svedkovia, Cirkev adventistov siedmeho dňa, Kresťanské zbory a Novoapoštolská cirkev.
Základy systému finančných príspevkov štátu cirkvám boli položené na území dnešného Slovenska ešte koncom 19. storočia a tento model vlastne pretrval v modifikovanej podobe až do súčasnosti. Takáto priama podpora štátu cirkvám rešpektujúca prirodzený vývoj tohto vzťahu zodpovedá aj štandardu v hospodársky vyspelých štátoch Európskej únie. Podobné riešenie existuje napr. v Belgicku, Luxembursko, Grécku či Českej republike. V rámci Európskej únie neexistuje v rámci tejto úpravy žiadny záväzný štandard. Členské krajiny Európskej únie si túto problematiku upravujú s ohľadom na historický vývoj a kontinuitu len v rámci národného zákonodarstva.  

V priebehu posledných dvoch rokov výrazne silneli hlasy z cirkví, ktoré poukazovali na fakt, že platy duchovných podľa súčasne platnej právnej úpravy nepodliehajú automatickej valorizácii. Dôsledkom potom je, že životný štandard duchovných nezodpovedá rastúcej miere životných nákladov. V tejto súvislosti Ministerstvo kultúry SR v spolupráci s Ministerstvom práce, sociálnych vecí a rodiny SR predkladajú návrh zákona, ktorým sa mení a dopĺňa zákon č. 218/1949 Zb. v znení neskorších predpisov, ktorým sa ustanoví mechanizmus valorizácie základných platov duchovných.
Porovnanie základných platov duchovných s platovými tarifami niektorých zamestnancov pri výkone práce vo verejnom záujme je v prílohe predkladaného materiálu.
Priemerná mzda duchovného poskytnutá z prostriedkov štátneho rozpočtu bola v roku 2004 cca. 9 tis. Sk. Zároveň nedošlo v roku 2004 pri príspevku pre cirkvi zo štátneho rozpočtu k zvýšeniu oproti roku 2003. Táto suma predstavovala 686 mil. Sk, pričom bola v roku 2003 v dôsledku viazania štátneho rozpočtu znížená o cca. 10 mil. Sk. V roku 2004 bolo z prostriedkov štátneho rozpočtu financovaných celkovo 3209 duchovných a 592 prevádzkových zamestnancov cirkví a náboženských spoločností. Prostredníctvom rozpočtovej kapitoly ministerstva kultúry je na rok 2005 vyčlenených celkovo 875 mil. Sk. Uvedená suma zahŕňa aj finančné prostriedky pre Slovenskú katolícku charitu (63 mil. Sk) a Evanjelickú diakoniu (5,5 mil. Sk). 
Predkladaný návrh zákona zároveň upravuje a vypúšťa niektoré ustanovenia, ktoré sú vzhľadom na súčasný model vzťahov štátu a cirkví, ako aj záväzky vyplývajúce zo Základnej zmluvy medzi Slovenskou republikou a Svätou stolicou a Zmluvy medzi  Slovenskou republikou a registrovanými cirkvami a náboženskými spoločnosťami a nadväzujúcich čiastkových zmlúv a dohôd zastarané a neaktuálne.
Návrh zákona nebude mať dopad na zamestnanosť, na tvorbu pracovných miest a finančný dopad na rozpočty vyšších územných celkov a obcí. Návrh zákona má finančný dosah na štátny rozpočet, ktorý je vyčíslený v doložke finančných, ekonomických, environmentálnych vplyvov a vplyvov na zamestnanosť a podnikateľské prostredie. Schválenie valorizačného mechanizmu by znamenalo nárast výdavkov zo štátneho rozpočtu v roku 2006 o 19,1 mil. Sk, v roku 2007 o 37,6 mil. Sk a v roku 2008 o 41,6 mil. Sk. Ministerstvo financií sa k doložke finančných, ekonomických, environmentálnych vplyvov a vplyvov na zamestnanosť a podnikateľské prostredie vyjadrilo listom č. MF/8419/2005-81 zo 4. marca 2005. 
Návrh zákona je v súlade s Ústavou Slovenskej republiky, ďalšími všeobecne záväznými právnymi predpismi a medzinárodnými zmluvami, ktorými je Slovenská republika viazaná.

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu: vláda Slovenskej republiky. 
2.	Názov návrhu právneho predpisu: návrh zákona, ktorým sa mení a dopĺňa zákon č. 218/1949 Zb. o hospodárskom zabezpečení cirkví a náboženských spoločností štátom v znení neskorších predpisov.  
3.	Záväzky Slovenskej republiky vo vzťahu k Európskym spoločenstvám a  Európskej únii: 
a)	vyjadrovanie sa k záväzkom podľa  Aktu o podmienkach pristúpenia Slovenskej republiky k Európskej únii je  vzhľadom na charakter návrhu zákona bezpredmetné.  
b)	návrh zákona je úlohou vyplývajúcou z Plánu legislatívnych úloh vlády Slovenskej republiky na rok 2005.
4.	Problematika návrhu právneho predpisu: problematika právneho predpisu nie je upravená v práve Európskych spoločenstiev a Európskej únie.
5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: vzhľadom na vnútroštátny charakter upravovanej problematiky je bezpredmetné vyjadrovanie stupňa zlučiteľnosti návrhu právneho predpisu s právom ES/EÚ.
6.	Gestor (spolupracujúce rezorty): bezpredmetné.
7.	Účasť expertov pri navrhovaní právneho predpisu: bez účasti.

Osobitná časť dôvodovej správy

K článku 1

K bodu 1
Zosúladenie s platnou legislatívou.

K bodu 2
Upravuje sa terminológia uplatňovaná pri určovaní zložiek osobných požitkov duchovných a ustanovuje sa mechanizmus valorizácie základných platov duchovných. Z dôvodu, že o výške základných platov duchovných nie je možné kolektívne vyjednávať, a  priemerný plat duchovných, aj po jednorazovom zvýšení základných platov duchovných v roku 2004 o 42 % (s účinnosťou od 1. 1. 2005),  je cca 12 000 Sk, čo predstavuje cca 76 % priemernej mesačnej nominálnej mzdy zamestnanca hospodárstva Slovenskej republiky v roku 2004, navrhuje sa, aby základný plat duchovných sa pravidelne zvyšoval o rovnaké percento a v rovnakom termíne, ako sa zvýši základná stupnica platových taríf zamestnancov pri výkone práce vo verejnom záujme podľa zákona  č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov. Takto navrhnutým mechanizmom sa zabezpečí pravidelná valorizácia základných platov duchovných o rovnaké percento, ako sa zvýši základná stupnica platových taríf zamestnancov pri výkone práce vo verejnom záujme, pričom aj naďalej zostáva výška základných platov duchovných  podstatne nižšia ako je základná stupnica platových taríf zamestnancov pri výkone práce vo verejnom záujme.

K bodu 3
Legislatívno-technická úprava.

K bodu 4
Zosúladenie s platnou legislatívou. Predmetné ustanovenie je neaktuálne a vzhľadom na ratifikovanie Zmluvy medzi Slovenskou republikou a Svätou stolicou o katolíckej výchove a vzdelávaní a Dohody medzi Slovenskou republikou a registrovanými cirkvami a náboženskými spoločnosťami o náboženskej výchove a vzdelávaní je ho potrebné vypustiť. Predmetné dokumenty totiž presne špecifikujú rozsah pôsobenia cirkví a náboženských spoločností vo vzdelávacích inštitúciách SR. 

K bodu 5
Zosúladenie s platnou legislatívou. Predmetná problematika je upravená osobitnými všeobecne záväznými právnymi predpismi, napr. zákonom č. 461/2003 Z. z. o sociálnom poistení v znení neskorších predpisov, zákonom č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení. 

K bodu 6
	Zosúladenie s platnou legislatívou. V záujme správneho využívania štátom poskytovaných prostriedkov na zabezpečenie činností cirkví a náboženských spoločností je nevyhnutné aby štát, najmä Ministerstvo kultúry Slovenskej republiky, mali naďalej právo kontroly použitia poskytnutých finančných prostriedkov. Na tento účel bude slúžiť aj každoročná správa cirkví a náboženských spoločností o použití poskytnutých finančných prostriedkov.

K bodu 7
	Zosúladenie s platnou legislatívou. Predmetné ustanovenie je neaktuálne a vzhľadom na ratifikovanie Zmluvy medzi Slovenskou republikou a Svätou stolicou o katolíckej výchove a vzdelávaní a Dohody medzi Slovenskou republikou a registrovanými cirkvami a náboženskými spoločnosťami o náboženskej výchove a vzdelávaní je ho potrebné vypustiť. Predmetné dokumenty totiž presne špecifikujú rozsah pôsobenia týchto vzdelávacích inštitúcií v SR. 

K článku 2
	Predpokladaný termín nadobudnutia účinnosti tohto zákona je 1. január 2006.